b"\n_START_ARTICLE_\nVamp\n_START_SECTION_\nDe f\xc3\xb8rste \xc3\xa5rene\n_START_PARAGRAPH_\n\xc3\x98yvind Staveland og Torbj\xc3\xb8rn \xc3\x98kland var initiativtakere til bandet som fikk platekontrakt i 1992. Staveland hadde alt v\xc3\xa6rt i kontakt med lyrikeren Kolbein Falkeid om \xc3\xa5 sette musikk til hans dikt. Besetningen bestod i tillegg til Staveland p\xc3\xa5 diverse instrumenter og \xc3\x98kland p\xc3\xa5 gitar av Carl \xc3\x98yvind Apeland (bass), Erling Sande (trommer) og Jan Ingvar Toft (vokal). Det f\xc3\xb8rste albumet Godmorgen, s\xc3\xb8ster kom i 1993. Til \xc3\xa5 begynne med solgte det bare moderat, men etter hvert som Vamps rykte som konsertband skj\xc3\xb8t fart, ble gruppen sv\xc3\xa6rt popul\xc3\xa6r i hele landet. En annen \xc3\xa5rsak var at _NEWLINE_\xc2\xabTir n'a Noir\xc2\xbb ble spilt mye p\xc3\xa5 radio. Den er fremdeles Vamps mest kjente melodi. Vamp fortsatte \xc3\xa5 dyrke sitt s\xc3\xa6rpreg p\xc3\xa5 Horisonter fra 1994. _NEWLINE_Erling Sande var med som trommeslager frem til 1995, da han ble erstattet av Cliffie Grinde. I 1996 kom Vamp med to utgivelser. F\xc3\xb8rst studioalbumet 13 humler, som i tillegg til tittelsporet blant annet inneholdt \xc2\xabIngeborg\xc2\xbb og \xc2\xabLindeh\xc3\xa5lsma'en\xc2\xbb. Deretter kom konsertplaten Folken som ble innspilt p\xc3\xa5 konsertstedet med samme navn i Stavanger. Albumet inneholdt konsertversjoner av kjente Vamp-sanger og en tidligere uutgitt sang \xc2\xabKun i kveld\xc2\xbb med tekst av Steinar Lyse._NEWLINE_I 1998 sluttet Grinde i bandet og Vamp fortsatte uten noen fast trommeslager i besetningen. P\xc3\xa5 Flua p\xc3\xa5 Veggen spilte b\xc3\xa5de Grinde og Tore Jamne trommer. Jamne bidro i tillegg til tre av tekstene p\xc3\xa5 utgivelsen. Albumet inneholdt ogs\xc3\xa5 tekster av blant andre Inger Hagerup, Ingvar Moe og Gunnar Roalkvam og sangen \xc2\xabKajsas sang\xc2\xbb som er skrevet av og tidligere innspilt med Ole Paus.\n_START_SECTION_\nMellom vokalister\n_START_PARAGRAPH_\nI slutten av 1998 kunngjorde vokalist Jan Ingvar Toft at han ville forlate Vamp. Avslutningen p\xc3\xa5 hans periode som vokalist ble markert med samlealbumet Ei med alt som ble gitt ut i 1999 og inneholder sanger fra Vamps tre f\xc3\xb8rste album. Samme \xc3\xa5r ble Vidar Johnsen hentet inn som ny vokalist og assosiert medlem, i f\xc3\xb8rste rekke i konsertsammenheng. Under innspillingen av det neste studioalbumet, En annen sol, medvirket imidlertid ikke Johnsen. I stedet for en fast vokalist ble det benyttet en rekke kjente og etablerte gjestevokalister og solister som Herborg Kr\xc3\xa5kevik, Anne Grete Preus, Kirsten Br\xc3\xa5ten Berg, Morten Abel og Leif Ove Andsnes. I tillegg deltok ogs\xc3\xa5 gamlevokalist Toft som vokalist p\xc3\xa5 sangen \xc2\xabBerget det bl\xc3\xa5\xc2\xbb. Albumet ble utgitt 20. september 2000. B\xc3\xa5de Toft samt trommeslagerne Sande, Grinde og Jamne har opptr\xc3\xa5dt med Vamp etter at de sluttet som medlemmer i bandet._NEWLINE_I 2001 deltok Vamp under innspillingen av albumet Camomile med den japanske sangerinnen Emi Fujita. Fujita var fra f\xc3\xb8r en kjent artist i hjemlandet, og valgte \xc3\xa5 spille inn debutplaten med kjente vestlige sanger, blant dem \xc2\xabTir n'a noir\xc2\xbb i engelsk spr\xc3\xa5kdrakt. Deler av albumet ble innspilt p\xc3\xa5 Sandnes med Vamp og Rita Eriksen.\n_START_SECTION_\nJohnsen-perioden\n_START_PARAGRAPH_\nI september 2002 kom albumet M\xc3\xa5nemannen, et album som gjorde Vidar Johnsen til bandets hovedvokalist. Albumet inneholdt tekster av blant andre Hans B\xc3\xb8rli, Harald Sverdrup, Ottar Engtr\xc3\xb8, H\xc3\xa5vard Rem, svenske Nils Ferlin og Ingvar Hovland som skulle bli hovedbidragsyter p\xc3\xa5 de neste albumene. I tillegg bidro som vanlig Falkeid og Birkedal med tekster mens Johnsen komponerte flere av melodiene. Tittelsporet \xc2\xabM\xc3\xa5nemannen\xc2\xbb ble gitt ut som single juli samme \xc3\xa5r.  _NEWLINE_24. oktober 2005 ble albumet Siste stikk utgitt. Albumet var det andre og siste studioalbumet med Johnsen som hovedvokalist. P\xc3\xa5 denne platen bidro ogs\xc3\xa5 \xc3\x98yvind Stavelands s\xc3\xb8nn Odin Staveland som komponist, trommeslager, pianist og rapper. Etter bare en uke hadde albumet solgt 40\xc2\xa0000 eksemplarer og Vamp gikk for f\xc3\xb8rste gang i karrieren til topps p\xc3\xa5 VG-lista som Norges mestselgende artister. Albumet ble liggende p\xc3\xa5 salgslistene i 26 uker. 2. november 2005 startet Vamp oppf\xc3\xb8lgingen av sin nyeste plateutgivelse med turn\xc3\xa9start i Bergen._NEWLINE_V\xc3\xa5ren 2005 hadde Vamp konserter med Kringkastingsorkestret, Jan Ingvar Toft og Rita Eriksen. Konserten ble tatt opp og vist p\xc3\xa5 NRK og i l\xc3\xb8pet av h\xc3\xb8sten 2006 ble den ogs\xc3\xa5 utgitt p\xc3\xa5 b\xc3\xa5de album og DVD. I tillegg ble \xc2\xabTir n'a noir\xc2\xbb-versjonen fra konserten gitt ut p\xc3\xa5 single. B\xc3\xa5de album og DVD solgte bra og l\xc3\xa5 over et halvt \xc3\xa5r p\xc3\xa5 salgslistene, flere uker som nummer en. I forbindelse med utgivelsene la Vamp og Kringkastingsorkesteret ut p\xc3\xa5 en norgesturn\xc3\xa9. Ogs\xc3\xa5 den opprinnelige versjonen av \xc2\xabTir n'a noir\xc2\xbb ble gitt ut som single tidligere det samme \xc3\xa5ret. Sangen hadde allerede begynt \xc3\xa5 dukke opp p\xc3\xa5 salgslistene som f\xc3\xb8lge av nedlasting, og ble derfor likegodt gitt ut som vanlig singel. Etter suksessen de siste \xc3\xa5rene, ble Vamp k\xc3\xa5ret til \xc3\x85rets spellemann under Spellemannprisen 2006._NEWLINE_I februar 2007 ble det klart at Vamp og vokalist Vidar Johnsen hadde avsluttet sitt samarbeid etter at Johnsens kontrakt med bandet gikk ut ved \xc3\xa5rsskiftet. Bandet annonserte samtidig at 2007 skulle bli et pause\xc3\xa5r. _NEWLINE_H\xc3\xb8sten samme \xc3\xa5r satte Haugesund Teater opp musikalen \xc2\xabHallo \xe2\x80\x93 adj\xc3\xb8\xc2\xbb basert p\xc3\xa5 musikken fra Vamp. Stykket hadde premiere i Haugesund 7. september 2007 og ble ogs\xc3\xa5 framf\xc3\xb8rt i Sandnes kulturhus. Totalt ble stykket sett av 15\xc2\xa0000 mennesker. Hovedrollene i stykket ble spilt av Jon Eikemo, Elisabeth Moberg, Britt Synn\xc3\xb8ve Johansen og Grethe Svensen.\n_START_SECTION_\nNye medlemmer\n_START_PARAGRAPH_\nI desember 2007 presenterte bandet to nye assosierte medlemmer foran plateinnspilling og turneer i 2008 og 2009: Paul Hansen fra bandet Cortina som ny hovedvokalist og Odin Staveland som alt hadde bidratt p\xc3\xa5 Siste stikk p\xc3\xa5 keyboard og diverse instrumenter. Senere ble det kjent at Birger Mistereggen var innlemmet som et tredje assosiert medlem som ny trommeslager. Vamp hadde blitt kjent med Mistereggen under konsertene med Kringkastingsorkesteret hvor han var trommeslager og \xc3\xb8nsket n\xc3\xa5 \xc3\xa5 bruke ham i forbindelse med plate og turn\xc3\xa9._NEWLINE_Med ny besetning gikk Vamp i studio f\xc3\xb8rste halvdel av 2008 for \xc3\xa5 spille inn sitt \xc3\xa5ttende studioalbum.  I juni ga de ut den f\xc3\xb8rste smakebiten fra det kommende albumet i form av singelen \xc2\xabVelkommen inn\xc2\xbb, mens selve albumet, som fikk navnet St. Mandag, ble utgitt 20. oktober og solgte 80\xc2\xa0000. Med unntak av en sang fra det forrige albumet, var dette det f\xc3\xb8rste hvor bandmedlemmer selv bidrar med tekster, med fire tekster fra Odin Staveland og en fra \xc3\x98yvind Staveland. Odin Staveland st\xc3\xa5r ogs\xc3\xa5 bak flere av melodiene. Etter utgivelsen av albumet startet bandet p\xc3\xa5 en omfattende og landsdekkende turn\xc3\xa9."